ธกส.ทุ่มหมื่นล้านซื้อผลผลิตเกษตรกร
ธ.ก.ส. ทุ่มเงิน 1 หมื่นล้านบาท รับซื้อผลผลิตจากเกษตรกร ผ่านสถาบันการเกษตร
18 ส.ค. 2554

ธ.ก.ส. ทุ่มเงิน 1 หมื่นล้านบาท รับซื้อผลผลิตจากเกษตรกร ผ่านสถาบันการเกษตร 
นายวินัย เครือตรีประดิษฐ์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.มีนโยบายสนับสนุนให้เกษตรกรที่เป็นลูกค้าธนาคารรวบรวมผลผลิตจำหน่ายผ่านช่องทางสหกรณ์การเกษตรเพื่อการตลาดเพื่อลดปัญหาการลดราคารับซื้อสินค้าจากพ่อค้าคนกลาง โดยในปีบัญชี 2554 ได้ตั้งเป้าหมายการสนับสนุนสินเชื่อให้สถาบันเกษตรกร เช่น สหกรณ์ องค์กรปกครองส่วนท้องถิ่น (อปท.) กองทุนหมู่บ้าน เป็นเงินรวมทั้งสิ้น 1 หมื่นล้านบาท 
นายวินัย กล่าวว่า ในปีบัญชีที่ผ่านมา ธ.ก.ส.ได้ทำการปล่อยสินเชื่อให้แก่สหกรณ์การเกษตรเพื่อการตลาด หรือ สกต.ทั่วประเทศ เพื่อรวบรวมผลผลิตจากเกษตรกรลูกค้าไปทั้งสิ้น 3,052 ล้านบาท โดยเฉพาะในส่วนของ สกต.ตราด ที่ได้ใช้บริการสินเชื่อเพื่อนำไปรวบรวมผลผลิตจากเกษตรกรลูกค้าในปีบัญชีที่ผ่านมาทั้งสิ้นถึง 21.5 ล้านบาท
นอกจากนี้ ธ.ก.ส.ยังมีโครงการสนับสนุนให้เกษตรกรลูกค้าทั่วประเทศสร้างมูลค่าเพิ่มผลิตภัณฑ์โดยใช้เงินงบประมาณดำเนินการจำนวน 500 ล้านบาท โดยแยกเป็นกิจกรรมสนับสนุนการทำธุรกิจของ สกต. เพื่อเชื่อมโยงสินค้าเกษตรคุณภาพร่วมกับ สกต.ทั่วประเทศ รวมถึงเครือข่ายภาครัฐและเอกชน จำนวน 30 ล้านบาท ตั้งเป้าหมายเพิ่มปริมาณการขายสินค้าเกษตรกรอินทรีย์ไม่น้อยกว่า 300 ตันต่อปี และสนับสนุนให้มีการส่งออกผ่านเครือข่ายไม่น้อยกว่าปีละ 5,000 ตัน